**SAJTÓKÖZLEMÉNY**

Azonnal közölhető

**Munkavédelemre tanítják a pedagógusokat**

Az április 28-ai Munkavédelmi Világnap alkalmából szemináriumokat tart az EU-OSHA arról, miként lehet munkavédelemre oktatni a gyerekeket

Budapest, 2017. április 28. – **Április 28-a a Munkavédelem világnapja. Az Európai Munkavédelmi Ügynökség (EU-OSHA) Nemzeti Fókuszpontja a tanév elején a munkavédelmet a gyerekeknek játékosan bemutató oktatási segédanyagokat juttatott el az ország általános iskoláiba, a Munkavédelmi Világnap alkalmából rendezett szemináriumokon pedig a pedagógusok bővíthetik tovább ismereteiket a munkavédelemről és arról, hogy miként integrálhatják az EU számos országában már sikeresen alkalmazott munkavédelmi tananyagot az órákba, foglalkozásokba.**

**Munkavédelemről az általános iskolában**

**A munkahelyi balesetben megsérültek és elhunytak emléknapját** először 1984. április 28-án a Kanadai Közalkalmazottak Szakszervezete tartotta meg. A dátum arra utal, hogy 1914. április 28-án fogadták el Kanadában azt a munkahelyi balesetbiztosítási szabályozást, melynek nyomán az első kanadai munkavédelmi hivatalt létrehozták.

1996 óta a Nemzetközi Szakszervezeti Szövetség (International Trade Union Confederation – ITUC) is elismerte április 28-át, mint nemzetközi emléknapot. 2012. augusztus 13-án a Kormány április 28. napját a munkabalesetben elhunyt, valamint megrokkant munkavállalók emléknapjává nyilvánította Magyarországon.

Az Európai Munkavédelmi Ügynökség a munkavédelem témájában dolgozott ki és tett közzé tananyagot és oktatási segédletet „Napo pedagógusoknak” címmel, amely ingyenesen elérhető az 23 uniós tagállamában, 18 nyelven, köztük magyarul is.

A 7-9 éves és 9-11 éves korosztálynak készített tananyagok óravázlatokból, kisfilmekből, segédanyagokból és tesztfeladatokból állnak, illetve útmutatást tartalmaznak arra vonatkozóan, hogy miként illeszthetők be ezek a tanórákba. A tananyagok természetesen a gyerekek korosztályi sajátosságaikhoz igazodnak, így például a 7-9 évesek megismerkedhetnek az alapvető biztonsági jelzésekkel, a 9-11 éves gyerekek pedig a munkavédelmi veszélyekkel és kockázatokkal. A projekt célja, hogy felhívja a figyelmet az olyan kritikus helyzetekre, melyekkel otthon, az iskolában és később a munkahelyükön is találkozhatnak majd a gyerekek.

Az oktatási anyagok az EU-OSHA, a Nemzetgazdasági Minisztériumban működő Nemzeti Fókuszpontja és az Emberi Erőforrások Minisztériuma közreműködésével már a tanév elején eljutottak az összes hazai általános iskolába.

„*A munkavédelem alapvető kérdéseinek oktatása már kisiskolás korban is fontos. Ekkor ugyanis még fogékonyak a gyerekek az újdonságokra, könnyebben be tudják építeni életvitelükbe az átadott elveket és ekkor alakulnak ki szokásaik is, ugyanakkor a veszélyekkel még nincsenek tisztában. Azt tapasztaljuk, hogy minél korábban szerez ismereteket egy gyermek a munkavédelemről, annál inkább lesz magától értetődő számára, hogy felnőttkorában a munkáját is az elhangzottak tükrében végezze*” – mondta dr. Simon Attila István a Nemzetgazdasági Minisztérium munkaerőpiacért felelős helyettes államtitkára.

**Tapasztalatcsere és ismeretbővítés a Munkavédelmi Világnapon**

Az április 28-i Munkavédelmi Világnap alkalmából az EU-OSHA szakemberei, workshopokat tartanak a tananyag alkalmazásával kapcsolatban a pedagógusok számára.

„*A munkavédelem témája felkeltette a gyerekek érdeklődését. A foglalkozások során a miértekre kerestük a választ és megismerkedtünk Napoval is, akit a gyerekek nagyon megszerettek, odaadással nézték az oktatófilmeket és tették fel kérdéseiket. A munkavédelmi oktatóprogram befejezése után a gyerekek jobban figyeltek saját és társaik épségére, a környezetükre. Most már a veszélyhelyzetek felismerése mellett több figyelmet szentelnek a megelőzésre és a kockázatok mérlegelésére is*” – mesélte el tapasztalatait a programot már sikeresen alkalmazó általános iskola tanára.

A következő szeminárium május 4-én Karcagon kerül megrendezésre.

**Munkavédelemről rappelő gyerekek**

Az első hallásra száraznak tűnő oktatóanyagon Napo, a szerethető rajzfilmfigura kíséri végig a gyerekeket, aki játékos, interaktív formában szemlélteti a legfontosabb tudnivalókat. A program sikerességéről tanúskodik, hogy a vicces kis mesehős könnyedén belopta magát a diákok szívébe, olyannyira, hogy még verseket és rapszövegeket is írtak róla:

*„NAPO a veszélyvadász,*

*vigyáz, ha az áram megráz,*

*jön ő és segít; ha ráhallgatsz,*

*a napod is szép lesz megint.”*

A segédanyagok elérhetők a <https://www.napofilm.net/hu/using-napo/napo-for-teachers> oldalon.

**További információ kérhető:**

|  |
| --- |
| **Piskóti Attila / Boros Panna** |
| Premier Kommunikációs Iroda |
| Tel.: +36 1/483-1860; +36 30/396-6089 |
| E-mail: [sajto@premiercom.hu](mailto:sajto@premiercom.hu) |

Kövessen minket [Facebookon](https://www.facebook.com/EuropeanAgencyforSafetyandHealthatWork) és [Twitteren](https://twitter.com/eu_osha), látogassa meg az [Ügynökség blogját](https://osha.europa.eu/en/tools-and-publications/blog?utm_source=pr_pdf&utm_medium=paper&utm_campaign=napo2012) vagy iratkozzon fel [havi hírlevelünkre](https://osha.europa.eu/en/oshmail-newsletter?utm_source=pr_pdf&utm_medium=paper&utm_campaign=napo2012) vagy [RSS csatornánkra](https://osha.europa.eu/hu/rss-feeds). Amennyiben közösségi médián is megosztja hírünket, kérjük használja az [#‎EUhealthyworkplaces‬](https://www.facebook.com/hashtag/euhealthyworkplaces?source=feed_text&story_id=1485647128127586) hashteget.

[**http://osha.europa.eu**](http://osha.europa.eu)